ಮೀನಖಂಡದ ಸಮಸ್ಯೆಯಿಂದ ಬಳಲುತ್ತಿರುವ ಶುಭ್ಮನ್ ಗಿಲ್ ಇಂಗ್ಲೆಂಡ್ ವಿರುದ್ಧದ ಸರಣಿಯಿಂದ ಹೊರಬೀಳಬಹುದು: ಮೂಲಗಳು ನವದೆಹಲಿ: ಇಂಗ್ಲೆಂಡ್ ವಿರುದ್ಧ ಟೆಸ್ಟ್ ಸರಣಿ ಆರಂಭವಾಗಲು ಇನ್ನು ಒಂದು ತಿಂಗಳಕ್ಕಿಂತ ಜಾಸ್ತಿ ಸಮಯ ಬಾಕಿ ಇರುವಂತೆಯೇ ಟೀಮ್ ಇಂಡಿಯಾಗೆ ಗಾಯಾಳುಗಳ ಸಮಸ್ಯೆ ಆರಂಭವಾಗಿದೆ. ಟೀಮ್ ಮೂಲಗಳಿಂದ ಪ್ರಾಪ್ತವಾಗಿರುವ ಮಾಹಿತಿಯ ಪ್ರಕಾರ ಯುವ ಆರಂಭ ಆಟಗಾರ ಶುಭ್ಮನ್ ಗಿಲ್ ಅವರು ಇದುವರೆಗೆ ಪತ್ತೆಯಾಗಿರದ ಗಾಯದಿಂದಾಗಿ ಪೂರ್ತಿ ಸರಣಿಗಯಂದಲೇ ಹೊರಬೀಳುವ ಸಾಧ್ಯತೆಯಿದೆ. ಅದು ನಿಜವೇ ಆದಲ್ಲಿ ಸದರಿ ಸರಣಿಗೆ ಸ್ಟ್ಯಾಂಡ್ಬೈ ಆಟಗಾರರಾಗಿರುವ ಅಭಿಮನ್ಯು ಈಶ್ವರನ್ ಅವರು ತಂಡವನ್ನು ಸೇರಿಕೊಳ್ಳಬಹುದು. ಗಿಲ್ ಗಾಯದ ಸ್ವರೂಪ ಇನ್ನೂ ಗೊತ್ತಾಗಿಲ್ಲ, ಅವರಿಗೆ ಸರ್ಜರಿಯ ಅವಶ್ಯಕತೆ ಬಿದ್ದರೆ, ಚೇತರಿಸಿಕೊಳ್ಳಲು ಸಾಕಷ್ಟು ಸಮಯ ಬೇಕಾಗಲಿರುವುದರಿಂದ ಸ್ವದೇಶಕ್ಕೆ ಮರಳಬಹುದು. ಭಾರತ ಮತ್ತು ಇಂಗ್ಲೆಂಡ್ ನಡುವೆ 5ಪಂದ್ಯ ಸರಣಿಯ ಮೊದಲ ಟೆಸ್ಟ್ ಆಗಸ್ಟ್ 4 ರಿಂದ ನಾಟಿಂಗ್ಹ್ಯಾಮ್ನಲ್ಲಿ ನಡೆಯಲಿದೆ . ಸರಣಿ ಆರಂಭವಾಗಲು ಇನ್ನೂ 4 ವಾರಗಳಿಗಿಂತ ಅಧಿಕ ಸಮಯವಿದ್ದರೂ ಗಿಲ್ ಇಡೀ ಪ್ರವಾಸಕ್ಕೆ ರೂಲ್ ಔಟ್ ಆಗುವ ಸಾಧ್ಯತೆಯಿದೆ ಎಂದು ಹೆಸರು ಹೇಳಿಕೊಳ್ಳಲಿಚ್ಛಿಸದ ಬಿಸಿಸಿಐ ಅಧಿಕಾರಿಯೊಬ್ಬರು ಹೇಳಿದ್ದಾರೆ . ನಮ್ಮ ಗಮನಕ್ಕೆ ಬಂದಿರುವಂತೆ ಅವರ ಗಾಯದ ಸಮಸ್ಯೆ ಗಂಭೀರವಾಗಿದೆ . ಪ್ರಾಯಶಃ ಅವರು ಸರಣಿಯಂದಲೇ ಹೊರಬೀಳಬಹುದು , ಎಂದು ಅವರು ಹೇಳಿರುವುದನ್ನು ಪಿಟಿಐ ಸುದ್ದಿ ಸಂಸ್ಥೆ ವರದಿ ಮಾಡಿದೆ . ಪಂಜಾಬಿ ಆರಂಭ ಆಟಗಾರ ಮೀನಖಂಡದ ತೊಂದರೆ ಇಲ್ಲವೇ ತೊಡೆಯ ಸ್ನಾಯು ಸೆಳೆತದ ಸಮಸ್ಯೆ ಎದುರಿಸುತ್ತಿರುವರೆಂದು ತಿಳಿದುಬಂದಿದೆ . ಈ ಎರಡೂ ಗಾಯಗಳು ವಾಸಿಯಾಗುವದಕ್ಕೆ ಸಮಯ ತೆಗೆದುಕೊಳ್ಳುತ್ತವೆ . ಅವರು ಯಾವಾಗ ಗಾಯಗೊಂಡರೆನ್ನುವ ಬಗ್ಗೆಯೂ ಮಾಹಿತಿ ಇಲ್ಲ . ಪ್ರಸ್ತುತವಾಗಿ ಅವರು ಇಂಗ್ಲೆಂಡ್ನಲ್ಲಿದ್ದು ಫಿಸಿಯೋ ನಿತಿನ್ ಪಟೇಲ್ ಮತ್ತು ಸ್ಟ್ರೆಂಗ್ತ್ ಮತ್ತು ಕಂಡೀಷನಿಂಗ್ ಕೋಚ್ ಸೋಹಮ್ ದೇಸಾಯಿ ಅವರ ಗಾಯ ಮತ್ತು ಚೇತರಿಕೆಯನ್ನು ಮಾನಿಟರ್ ಮಾಡುತ್ತಿದ್ದಾರೆ . ಈ ಸರಣಿಯು 5 ಪಂದ್ಯಗಳದ್ದಾಗಿರುವುದರಿಂದ ಅವರು ಸರಣಿಯ ಕೊನೆಯ ಟೆಸ್ಟ್ನಲ್ಲಿ ಆಡುವ ಸಾಧ್ಯತೆಯೂ ಕ್ಷೀಣವಾಗಿದೆ ಎಂದು ಬಿಸಿಸಿಐ ಅಧಿಕಾರಿ ಹೇಳಿದ್ದಾರೆ . ಆಸ್ಟ್ರೇಲಿಯಾದ ವಿರುದ್ಧ ಕಳೆದ ವರ್ಷ ನಡೆದ ಸರಣಿಯಲ್ಲಿ ತಮ್ಮ ಉತ್ತಮ ಪ್ರದರ್ಶನಗಳ ಮೂಲಕ ಭಾರತ ಸರಣಿ ಗೆಲ್ಲಲು ನೆರವಾದ ಆಟಗಾರರರಲ್ಲಿ ಒಬ್ಬರಾಗಿರುವ ಗಿಲ್ ಅವರು ಇತ್ತೀಚಿನ ದಿನಗಳಲ್ಲಿ ಅಷ್ಟೇನೂ ಉತ್ತಮ ಪಾರ್ಮ್ನಲ್ಲಿಲ್ಲ . ತಾನಾಡಿರುವ ಕೊನೆಯ ಟೆಸ್ಟ್ಗಳಲ್ಲಿ ಅರ್ಧ ಶತಕ ಬಾರಿಸಲು ವಿಫಲರಾಗಿರುವ ಅವರು ವಿಶ್ವ ಟೆಸ್ಟ್ ಚಾಂಪಿಯನ್ಶಿಪ್ ಫೈನಲ್ ಪಂದ್ಯದ ಎರಡೂ ಇನ್ನಿಂಗ್ಸ್ಗಳಲ್ಲೂ ಅವರು ವಿಫಲರಾದರು . ಇದುವರೆಗೆ 8 ಟೆಸ್ಟ್ಗಳನ್ನಾಡಿರುವ 21 ವರ್ಷ ವಯಸ್ಸಿನ ಗಿಲ್ 31.84 ಸರಾಸರಿಯಲ್ಲಿ 414 ರನ್ ಗಳಿಸಿದ್ದಾರೆ . ಇದರಲ್ಲಿ ಮೂರು ಅರ್ಧ ಶತಕಗಳು ಸೇರಿದ್ದು 91 ಅವರ ಗರಿಷ್ಠ ಸ್ಕೋರ್ ಆಗಿದೆ . ಕನ್ನಡಿಗರು ಮಾಯಾಂಕ್ ಆಗರವಾಲ್ ಮತ್ತು ಕೆ ಎಲ್ ರಾಹುಲ್ ತಂಡದ ಭಾಗವಾಗಿದ್ದಾರೆ . ಮಾಯಾಂಕ್ ಆರಂಬ ಆಟಗಾರನಾದರೆ , ರಾಹುಲ್ ಟೆಸ್ಟ್ಗಳಲ್ಲಿ ಮಧ್ಯಮ ಕ್ರಮಾಂಕದಲ್ಲಿ ಆಡುತ್ತಾರೆ . ಹಾಗಾಗಿ ಮಾಯಾಂಕ್ ಆಡುವ ಇಲೆವೆನ್ನಲ್ಲಿ ಸ್ಥಾನ ಗಿಟ್ಟಿಸಬಹುದು . ಹಾಗೆಯೇ , ಗಿಲ್ ಅವರ ರಿಪ್ಲೇಸ್ಮೆಂಟ್ ಆಗಿ ನಾಲ್ವರು ಸ್ಟ್ಯಾಂಡ್ಬೈ ಆಟಗಾರರಲ್ಲಿ ಒಬ್ಬರಾಗಿರುವ ಪಶ್ಚಿಮ ಬಂಗಾಳದ ಆಟಗಾರ ಈಶ್ವರನ್ ಇಂಗ್ಲೆಂಡ್ಗೆ ಹಾರಬಹುದು . ಇದನ್ನೂ ಓದಿ: India vs England: ಸರಣಿ ಗೆದ್ದ ಕೊಹ್ಲಿ ಫುಲ್ ಗರಂ! ಶಾರ್ದೂಲ್ ಭುವನೇಶ್ವರ್ಗಾದ ಅನ್ಯಾಯಕ್ಕೆ ವಿರಾಟ್ ಕೆಂಡ ಕೆಂಡ! The post ಮೀನಖಂಡದ ಸಮಸ್ಯೆಯಿಂದ ಬಳಲುತ್ತಿರುವ ಶುಭ್ಮನ್ ಗಿಲ್ ಇಂಗ್ಲೆಂಡ್ ವಿರುದ್ಧದ ಸರಣಿಯಿಂದ ಹೊರಬೀಳಬಹುದು: ಮೂಲಗಳು appeared first on TV9 Kannada.